Къанокъуэ Арсен зи пашэ гупыр «Сочэ-2013» инвестицэ зэхыхьэшхуэм щыIэщ
Дыгъуасэ Сочэ къалэм къыщызэIуахащ XII дунейпсо инвестицэ зэхыхьэшхуэр. Сыт щыгъуи хуэдэу, мы гъэми абы кIуащ республикэм и лIыкIуэхэр. Ди делегацэм и пашэщ Къанокъуэ Арсен. Инвестицэ зэхыхьэм нэса иужь Къэбэрдей-Балъкъэр Республикэм и стендыр зэрагъэхьэзы- рар абы къипщытащ икIи арэзы те-хъуащ.
КъБР-м и Iэтащхьэм къызэрилъытэмкIэ, республикэм и экономикэм зэпIэзэрыту зиужьын папщIэ абы инвестицэхэр къыхузэщIэгъэуIуэн хуейщ. А мурадырщ, апхуэдэу КъБР-м бгъэдэлъ зэфIэкIхэр утыку къилъхьэнырщ ди делегацэр зытекIухьар. Сочэ яшащ курорт-турист IэнатIэмрэ агропромышленнэ комплексымрэ ехьэлIа инвестицэ проект инитI.
Япэрейр зытеухуар дуней псом щыIэ спорт курорт нэхъ лъэщ дыдэхэм зыкIи къакIэрымыху курорт IэнатIэ ди деж къыщызэгъэпэщынырщ. Илъэси 10-15-м къриубыдэу республикэм лэжьапIэ IэнатIэщIэу мин 25-рэ хуэдиз къыщызэIуахыну, илъэсым къриубыдэу республикэм къакIуэ туристхэм я бжыгъэр зы мелуаным нагъэсыну я мурадщ.
Сом мелард 25-м щIигъу зытекIуэдэну етIуанэ проектыр теухуащ республикэм псынщIэу къызыпыкIэ жыг хадэхэм зыщегъэужьыным. 2008 -2012 гъэхэм КъБР-м апхуэдэ жыг хадэу гектар минитIым щIигъу щыхасащ икIи а IуэхумкIэ Урысейм и щIыналъэ псоми япэ ищащ. 2020 гъэм ирихьэлIэу иджырей жыг хадэхэр гектар мин 15-м нагъэблэгъэнущ.
Мы зэIущIэм хиубыдэу ди республикэм и лIыкIуэхэм я мурадщ Италием и компаниеу дэ къыддэлажьэхэм зэгурыIуэныгъэу тIу иращIылIэну. Ахэр теухуащ мыIэрысэм елэжь, мыIэрысэпс зыгъэхьэзыр завод, псори зэхэту продукцэу тонн мин 40 къыщIигъэкIыу, ухуэным, апхуэдэу илъэсым хадэхэкIыу тонн мин 75-рэ щагъэкI, щахъумэ, зыхуей щыхуагъазэ иджырей комплекс щIыным.
КъБР-м и Iэтащхьэмрэ Правительствэмрэ я пресс-IуэхущIапIэ.
